text: 344 gange rock omkring juletræet
  19 december 2013 kl. 07.15
  344 gange hørte de sidste to vindende deltagere julesangen "Rockin' around the Christmas Tree" og det gjorde dem 24.000 kroner rigere efter 19 timer og 48 minutters non stop-gang omkring et juletræ.
  Det var Radio Globus og Vamdrup Møbelhus, der afviklede udholdelses-testen, hvor den af deltagerne, der kunne gå længst tid omkring juletræet til tonerne af sangen kunne vinde 24.000 kroner i kolde kontanter. Og dansen om juletræet gik i gang onsdag morgen i Vamdrup Møbelhus og sluttede i torsdag morgen kl. 05,03, hvor de to sidste deltagere, Sara Frøsig og Eske Eskesen, blev enige om at dele de 24.000 kroner og komme hjem og sove.
  Undervejs nåede de at gå 93 km. omkring juletræet. Oprindeligt var der 50 deltagere, der gik i gang onsdag morgen.
  